Richard Kitta

**Richard Kitta** (* 20. január 1979, Košice) je slovenský multimediálny umelec, teoretik, experimentálny básnik, kultúrny aktivista a vysokoškolský pedagóg. Je zakladateľ viacerých umeleckých platforiem so zameraním na súčasné mediálne umenie a interdisciplinaritu v umení. K najvýznamnejším patrí DIG gallery, ktorá je prvou svojho druhu na Slovensku. Od roku 2024 pôsobí ako dekan Fakulty umení Technickej unvierzity v Košiciach.

## Životopis
Richard Kitta sa narodil v Košiciach. Po úspešnom ukončení štúdia architektúry v roku 2003 na Stavebnej fakulte Technickej univerzity v Košiciach absolvoval v roku 2009 štúdium v Ateliéri nových médií pod vedením Anny Tretter na Fakulte umení Technickej univerzity v Košiciach. V roku 2011 absolvoval doktorandské štúdium v ateliéri Digitálne médiá na Fakulte výtvarných umení Akadémie umení v Banskej Bystrici pod vedením prof. Michala Murina. Od roku 2021 je habilitovaným docentom v študijnom odbore výtvarné umenie (Fakulta výtvarných umení, Akadémia umení v Banskej Bystrici).

Umeleckej tvorbe v oblasti mediálneho umenia a autorskému výskumu v zóne digitálneho umenia a multimédií sa venuje po roku 2000. Od roku 2004 je dlhodobo aktívny v oblasti rozvoja kultúry a umenia, spolupracuje s inštitúciami a nezávislými organizáciami v oblasti kultúry, vedy a výskumu a edukácie. Od roku 2009 sa jeho umelecký a odborný rádius rozširuje o interdisciplinaritu v umení, vrátane stratégií art & science. Participuje na domácich a medzinárodných kultúrno-umeleckých projektoch so zameraním na vybrané oblasti umeleckého vzdelávania a kreatívneho priemyslu.

## Dielo
Richard Kitta prezentuje svoju autorskú tvorbu kontinuálne v domácom aj zahraničnom prostredí, a to najmä v kontexte súčasného mediálneho umenia resp. umenia nových médií. Jeho doménou sú predovšetkým autorské formy 2D a 3D digitálneho a interaktívneho umenia v podobe objektu, multimediálneho konceptu a environmentu. Charakteristickým znakom jeho diel je výrazný interdisciplinárny presah do architektúry a konceptuálneho dizajnu, ale aj iných oblastí umeleckého výskumu. Ako autor sa tiež dlhodobo venuje experimentálnej poézii a digitálnej real time performancii.

K jeho významným publikovaným dielam patrí séria pod názvom Pixel Storm (od roku 2014), v ktorom sa prepája digitálny interaktívny koncept s architektonickým objektom, alebo multimediálny cyklus QR Basho (od roku 2016) prezentovaný v rôznych modifikáciách v domácom i zahraničnom kontexte. K signifikantným úspechom autora patrí tiež jeho účasť na cyklických výstavách Art & Science v rámci prestížneho podujatia Ars Electronica Linz v Rakúsku v roku 2016, ako aj autorská participácia na medzinárodnom podujatí Seoul Mediacity Biennale v roku 2018 v Kórejskej republike.

## Individuálne výstavy (výber)
* Window – MAFA7 (Media Art Festival Arad / SyZyGy), META Spatiu contemporary art gallery, kurátorka: M. Stoeac-Vladuti (RO), Arad, Rumunsko, 2020
* Self-Pages / Chapter 3 – Creative Playgrounds #4, Kunsthalle/Hala umenia, K13 – Košické kultúrne centrá, kurátorka: D. Herz (AT), Košice, 2020
* Next: Poetry objects – Räume für notizen, GAV, Alte Schmiede Kunstverein Wien, kurátor: Günter Vallaster a kol., Viedeň, Rakúsko, 2020
* Sample Data – Galéria umelcov Spiša (GUS), kurátorka: K. Balúnová, Špišská Nová Ves, 2020
* Sustainable Feelings & Cut Outs – Casa Artelor, Galeria Subterană, kurátorka: M. Stoeac-Vladuti (RO), Timisoara, Rumunsko, 2019
* Sustainable Feelings (6 pcs) – Múzeum moderného umenia Andyho Warhola, kurátorka: M. Stoeac-Vladuti (RO), Medzilaborce, 2019
* Sustainable Feelings (9 pcs) – Stredoslovenská galéria (SSG), kurátor: M. Rovňák, Banská Bystrica, 2018
* Exhibition Library – Seoul Mediacity Biennale 2018, Seoul Museum of Art, spoluautor: M. Murin, kurátori: K. Y. Lim, D. Barok, Soul, Kórejská republika, 2018
* Pixel Storm 1.0 – DIG / Digital intervention group (spolupráca: M. Kolčak, M. Ivan), Košice, Poprad, 2015
* Pixel Storm 2.0 – DIG / Digital intervention group (spolupráca: M. Kolčak, M. Ivan), Dvorana MKSR, kurátor: M. Murin, Bratislava, 2015
* Breathings – 20th Nippon International Performance Art Festival 2014, kurátor: S. Shimoda (JP), Creative Center Osaka (C.C.O.), Japonsko, 2014
* DRSTMHS – 20th Nippon International Performance Art Festival 2014, kurátor: S. Shimoda (JP), Tokyo Chioda, Japonsko, 2014
* User Unfriendly – Nitrianska galéria, Galéria mladých, kurátorka: I. Kohlhammer (SK/CZ), Nitra, 2014
* Augmented 3D gallery – Mestské zásahy / Urban Interventions Košice (spolupráca: M. Procházka), Košice, 2011

## Multimediálne umelecké projekty
Od roku 2010 realizuje multimediálne orientované umelecké projekty, pre ktoré sú charakteristické interdisciplinárne presahy v súčasnom vizuálnom umení resp. v literatúre. Je autorom koncepcie výstavných a konferenčných formátov Creative Playgrounds a New Poetry Forms produkovaných v rámci platformy MAO (Media Art Office) od roku 2014. V roku 2017 bol autorom koncepcie a spolurealizátorom multimediálneho festivalu LiKE v Kunsthalle / Hale umenia v Košiciach s fokusom na experimentálnu literatúru, multimédiá a komiks. Je hlavným autorom architektonického projektu rekonštrukcie Múzea moderného umenia Andyho Warhola v Medzilaborciach pod názvom MMUAW 2.0 (spoluautori: M. Kudla, T. Boroš, Š. Zahatňanský) a jeho pokročilej interaktívnej expozície Media art Warhol s riešením v období 2019 – 2021. Projektu Múzea moderného umenia Andyho Warhola v Medzilaborciach bola v roku 2024 udelená anticena za architektúru Brutus, ktorá upozorňuje na podpriemerné, neinovatívne a neekologické počiny v architektúre. Porota anticeny Brutus poukazuje na spôsob, akým prebehlo verejné obstarávanie - priamym zadaním bez architektonickej súťaže návrhov. „Prešovský samosprávny kraj zadal projekt prestavby múzea, pôvodne nedokončeného domu kultúry v Medzilaborciach, priamym zadaním bez súťaže návrhov. Síce v zmysle verejného obstarávania, avšak proti rozumu hľadania toho najlepšieho možného riešenia,“ hovoria usporiadatelia. Ďalší problém vidí anticena Brutus, že projekt je na Medzilaborce priveľký a región nemá potrebnú infraštruktúru pre návštevníkov. „Je to výsmech aj tým ľuďom, že im postavíme takúto super high-tech budovu, ale vykašleme sa na nezamestnanosť, zdravotníctvo, stav ciest, je to úplne nesystémové,“ vyhlásili porotcovia anticeny. 

## Interdisciplinárne umelecké platformy
Od roku 2009 sa podieľa na medzinárodných umeleckých projektoch zameraných na interdisciplinaritu a medziodborové presahy v kontexte súčasného umenia. V rokoch 2009 – 2020 bol šéfredaktorom multižánrového umeleckého periodika ENTER a editorom cudzojazyčných vydaní ENTER+. Od roku 2009 vedie kreatívne vydavateľstvo Dive Buki, ktoré je zamerané na podporu vizuálneho umenia a ktoré za svoju umeleckú produkciu získalo niekoľko domácich a medzinárodných ocenení. V roku 2012 založil DIG gallery v Košiciach s profiláciou na media art, ktorá sa stala súčasťou projektu Košice – Európske hlavné mesto kultúry 2013 a stala sa významnou medzinárodnou platformou pre propagáciu súčasného mediálneho umenia. Je zakladateľ nezávislého umeleckého priestoru Kotolňa v Košiciach, kde pôsobí ako art director od roku 2014. V rokoch 2014 – 2017 realizoval spolu s iniciatívou DIG (Digital Intervention Group) medzinárodný projekt EDASN – European Digital Art and Science Network – Ars Electronica, Linz, Rakúsko), ktorý prispel výraznou mierou k zisku prestížneho titulu – Košice UNESCO Creative City of Media Arts v roku 2017. Je taktiež spoluzakladateľ medzinárodnej komiksovej platformy Thomas Orrow, ktorá od roku 2015 tvorí integrálnu súčasť jeho multimediálnych umeleckých aktivít.

## Kurátorská a publikačná činnosť
Richard Kitta sa popri umeleckých aktivitách venuje taktiež kurátorskej a autorskej publikačnej činnosti, prevažne v oblasti mediálneho umenia, a to v úzkej konektivite s edukačným prostredím. Dôležitou súčasťou týchto aktivít je koncepčná prezentácia a propagácia nových foriem a prístupov v súčasnom mediálnom umení. Mnohé z jeho kurátorských výstupov súvisia priamo s činnosťou prezentačných platforiem DIG gallery, MAO (Media Art Office) a Kotolňa resp. v kooperácii s vybranými domácimi či zahraničnými inštitúciami a partnermi.

;Kurátorská činnosť (výber)

* Banksy & Poppy. Kunsthalle / Hala umenia, K13 – Košické Kultúrne Centrá, MMUAW v Medzilaborciach, MAO / Media Art Office. Kurátori: Martin Cubjak & Richard Kitta, 2020
* Creative playgrounds vol. 1-2. Kunsthalle / Hala umenia, Košice. Kurátori: Richard Kitta, Michal Murin, 2017
* Art & Science Volume No. 1-3. DIG gallery, Košice / Ars Electronica Linz, Rakúsko. Kurátori: Martin Honzik (AT), Richard Kitta, Michal Murin, Matej Ivan, 2016
* Volker Morawe & Tilman Reiff (DE) / Spieltrieb / No Pain No Game. DIG gallery, Goethe Institut Bratislava. Kurátori: Richard Kitta, Michal Murin, 2015
* Media Arts 2013 / Yuri Suzuki (JP). Ars Electronica, DIG gallery. Kurátori: Richard Kitta, Michal Murin, 2013

;Publikačná činnosť (výber)

* Sample data. Katarína Balúnová, Richard Kitta, Martin Kudla (eds.). Spišská Nová Ves: Galéria umelcov Spiša, 2021. 81 s. ISBN 978-80-89081-74-5
* Creative Playgrounds / Media Art Symposium 2020. Big Bang Practise. Richard Kitta, Michal Murin (eds.). Banská Bystrica: Akadémia umení v Banskej Bystrici, 2020. 96 s. ISBN 978-80-8206-040-2
* MMUAW 2.0 / Media art upgrade. Richard Kitta, Martin Cubjak (eds.). Medzilaborce, Košice, Prešov: Andy Warhol Museum of Modern Art, Dive Buki, 2019. 121 s. ISBN 978-80-570-0805-7
* AW Factor-y 2019. Múzeum moderného umenia Andyho Warhola v Medzilaborciach. Martin Cubjak, Richard Kitta (eds.). Medzilaborce, Košice: MMUAW, Dive Buki, 2019. 146 s. ISBN 978-80-973530-0-1
* Jiří David / Esse Quam Videri. Michal Murin, Richard Kitta (eds.). Košice: Dive Buki, 2018. 72 s. ISBN 978-80-89677-23-8
* ENTER+ / Art and Science. Richard Kitta, Michal Murin (eds.). Košice: Dive Buki, 2017. 93 s. ISBN 978-80-89677-22-1
* ENTER+ / Kreativno manuálos predal o adaďivesutno romano džaniben. Emília Rigová, Nikola Ludlová, Richard Kitta (eds.). Košice: Dive Buki, 2015. 98 s. ISBN 978-80-89677-08-5
* ENTER+ / Kreativ handbok i slovakisk samtidskonst och litteratur/ Richard Kitta, Michal Murin, Ján Gavura (eds.). Košice: Dive Buki, 2014. 116 s. ISBN 978-80-89677-01-6
* Top 5 / Slovenská literárna a výtvarná scéna 2012 v odbornej reflexii. Marta Součková, Ján Gavura, Richard Kitta (eds.). Prešov: FACE, 2014, 148 s. ISBN 978-80-971271-9-0

## Pedagogická činnosť
Richard Kitta pôsobí od roku 2011 ako vysokoškolský pedagóg v Ateliéri nových médií na Fakulte umení Technickej univerzity v Košiciach. V roku 2014 inicioval na pôde Fakulty umení TUKE projekt CORE (Creative Open Responsive Environments) so zameraním na transfer technológií v oblasti digitálneho umenia, multimédií a umeleckej prototypizácie. Od roku 2021 realizuje implementáciu projektu pod názvom CORE Lab so zameraním na virtuálnu realitu a interaktivitu. Je autorom a realizátorom viacerých domácich a medzinárodných interdisciplinárnych projektov so zameraním na podporu a rozvoj umeleckého vzdelávania v oblasti mediálneho umenia. V spolupráci s Múzeom moderného umenia Andyho Warhola v Medzilaborciach sa podieľal na autorskej koncepcii a produkcii koedukačnej audiovizuálnej série s názvom Covid-eo / MMUAW 2.0, ktorá predstavila tvorbu svetových autorov v zbierkach múzea – Andy Warhol, Jean-Michel Basquiat, Keith Haring a ďalších. Od roku 2020 pôsobí ako vysokoškolský pedagóg aj na Katedre digitálnych médií a intermédií na Fakulte výtvarných umení Akadémie umení v Banskej Bystrici. Je spoluautorom a koordinátorom projektu Simulačného centra ART3 na Akadémii umení v Banskej Bystrici.

## Bibliografia
* Zem tajných obojživelníkov (básne v p(r)óze). Košice: Vienala 2004, ISBN 80-88922-86-0
* Vynález dúhy. Bratislava: Vydavateľstvo Spolku slovenských spisovateľov 2006, ISBN 978-80-80612-47-4
* Najvzdialenejších dvesto rokov. Prešov/Fintice: Veršeonline, Vertigo FACE 2021, ISBN 978-80-89763-76-4

## Referencie

## Externé odkazy
* Digitalization in life: a multidisciplinary approach 
* New Ideas for Art’s Encounter with Science
* Mikro – a makrokozmy vedy a digitálneho umenia
* Košické laboratóriá súčasného media artu
* User Unfriendly
* Profil – Science.sk 
* Profil – Academia.edu
* Profil – Artfacts.net
* Profil – MutualArt
* Profil – Monoskop.org 
* 
* Profil – Artalk.cz
* Profil – Poesiegalerie.at
* Profil – cipM  
* Profil – Versopolis.com
* 

Kategória:Slovenskí básnici
Kategória:Slovenskí umelci
Kategória:Slovenskí aktivisti
Kategória:Slovenskí vysokoškolskí pedagógovia
Kategória:Dekani Technickej univerzity v Košiciach
Kategória:Absolventi Stavebnej fakulty Technickej univerzity v Košiciach
Kategória:Osobnosti z Košíc